หุ้นยุโรปเคลื่อนแคบ-นิวยอร์กทรุดหนักต่อ จับตา! VIX Index ขยับพรวดเดียว 22%
หุ้นยุโรปเคลื่อนแคบ-นิวยอร์กทรุดหนักต่อ จับตา! VIX Index ขยับพรวดเดียว 22%
25 ต.ค. 2561

ผู้สื่อข่าวรายงานว่า ดัชนีดาวโจนส์ตลาดหุ้นนิวยอร์ก ปิดปรับตัวลงอย่างหนักเมื่อคืนนี้ (24 ต.ค.) เนื่องจากนักลงทุนวิตกกังวลเกี่ยวกับแนวโน้มเศรษฐกิจสหรัฐ ขณะเดียวกันตลาดหุ้นยุโรปปิดปรับตัวลงอย่างหนักเช่นเดียวกัน เนื่องจากความวิตกกังวลเกี่ยวกับผลประกอบการที่อ่อนแอของธนาคารดอยซ์แบงก์ และสถานการณ์ด้านงบประมาณของรัฐบาลอิตาลี
โดย ดัชนีเฉลี่ยอุตสาหกรรมดาวโจนส์ปิดที่ 24,583.42 จุด ร่วงลง 608.01 จุด หรือลดลง 2.41% ขณะที่ดัชนี Nasdaq ปิดที่ 7,108.40 จุด ลดลง 329.14 จุด หรือลดลง 4.43% และดัชนี S&amp;P500 ปิดที่ 2,656.10 จุด ลดลง 84.59 จุด หรือลดลง 3.09%
ทั้งนี้ ดัชนีดาวโจนส์ตลาดหุ้นนิวยอร์กปิดร่วงลงอย่างหนัก หลังจากมีรายงานว่ายอดขายบ้านใหม่ของสหรัฐร่วงลงติดต่อกัน 4 เดือน รวมทั้งรายงานสรุปภาวะเศรษฐกิจ หรือ Beige Book จากธนาคารกลางสหรัฐ (เฟด) ซึ่งระบุว่า ภาคธุรกิจของสหรัฐได้แสดงความกังวลเกี่ยวกับผลกระทบของมาตรการเรียกเก็บภาษีสินค้านำเข้า ขณะที่ดัชนี Nasdaq ดิ่งลงกว่า 300 จุด เนื่องจากแรงขายในหุ้นกลุ่มเทคโนโลยี รวมถึงบริษัทเท็กซัส อินสตรูเมนท์ ผู้ผลิตเซมิคอนดักเตอร์รายใหญ่ของสหรัฐ ที่เปิดเผยแนวโน้มผลประกอบการที่ต่ำกว่าตัวเลขคาดการณ์ของนักวิเคราะห์ในวอลล์สตรีท
ขณะเดียวกัน ตลาดหุ้นยุโรปปิดปรับตัวลงเมื่อคืนนี้ (24 ต.ค.) โดยดัชนี Stoxx Europe 600 ลดลง 0.2% ปิดที่ 353.27 จุด ,ดัชนี DAX ตลาดหุ้นเยอรมันปิดที่ 11,191.63 จุด ลดลง 82.65 จุด หรือลดลง 0.73% ขณะที่ดัชนี CAC-40 ตลาดหุ้นฝรั่งเศสปิดที่ 4,953.09 จุด ลดลง 14.60 จุด หรือลดลง 0.29% และดัชนี FTSE 100 ตลาดหุ้นลอนดอนปิดที่ 6,962.98 จุด เพิ่มขึ้น 7.77 จุด หรือเพิ่มขึ้น 0.11%
ทั้งนี้ ตลาดหุ้นยุโรปปิดปรับตัวลง เนื่องจากความวิตกกังวลเกี่ยวกับผลประกอบการที่อ่อนแอของธนาคารดอยซ์แบงก์ และสถานการณ์ด้านงบประมาณของรัฐบาลอิตาลี นอกจากนี้ ตลาดยังได้รับแรงกดดันจากรายงานที่ว่า ดัชนีผู้จัดการฝ่ายจัดซื้อ (PMI) รวมภาคการผลิตและภาคบริการเบื้องต้นของยูโรโซนและเยอรมนี ต่างก็ร่วงลงอย่างหนักในเดือนต.ค.
ขณะเดียวกัน มีรายงานดัชนีแสดงความผันผวน VIX Index  (CBOE Volatility Index) ปรับตัวเพิ่มขึ้นอย่างรวดเร็ว ล่าสุดปิดปรับตัวขึ้นมาอยู่ที่ระดับ 25.23 จุด ปรับตัวขึ้น 4.52 จุด หรือ 21.83% โดยการปรับตัวสูงขึ้นอย่างมีนัยสำคัญในครั้งนี้สะท้อนความกลัวในตลาดต่างประเทศ
โดยการที่ VIX Index ปรับตัวขึ้นแรงบ่งบอกได้ว่าขณะนี้นักลงทุนมีมุมมองและกังวลกับตลาดหุ้นมาก ขณะที่ดัชนีที่ปรับตัวลดลดเป็นการสะท้อนความกังวลที่ลดลง ทั้งนี้ VIX Index จะมาพร้อมกับการปรับตัวลงของตลาดหุ้นในต่างประเทศ ซึ่งหาก VIX Index ไม่เกิดการเปลี่ยนแปลงอย่างมีนัยสำคัญ เท่ากับว่าความกังวลในตลาดประเทศนั้นยังไม่รุนแรง